Predkladacia správa
 
	Projekt CPT Slovakia – budovanie kapacít pre vzdelávanie zamestnancov štátnej správy v otázkach európskej integrácie sa predkladá na základe uznesenia č. 320/99 zo zasadnutia vlády SR dňa 28. apríla 1999, na ktorom vláda SR schválila Návrh Koncepcie vzdelávania pracovníkov štátnej správy v rámci integračného procesu. Koncepcia bola prijatá v súvislosti s plnením Akčného plánu vlády SR a na základe plnenia krátkodobej priority Partnerstva pre vstup „Posilnenie inštitucionálneho a administratívneho potenciálu“. Koncepcia vytvára základ pre zabezpečenie vzdelávacích aktivít v oblasti integrácie.

 	Materiál obsahuje informáciu o projekte CPT Slovakia (Continuous Professional Training = pokračujúce odborné vzdelávanie) a prílohy, v ktorých je špecifikovaný plán činností a rozpočet projektu.
	
	Hlavným cieľom projektu CPT Slovakia je vytvorenie predpokladov pre efektívne využívanie štrukturálnych fondov a Kohézneho fondu EÚ.

Projekt pozostáva z prípravy školiteľov v piatich vzdelávacích moduloch a z následného vzdelávania zamestnancov štátnej správy v otázkach úzko súvisiacich s prístupovým procesom a s čerpaním prostriedkov z fondov EÚ. Celkovo bude preškolených 400  pracovníkov štátnej správy.

Jedným z cieľov projektu je vypracovanie národnej stratégie zamestnancov štátnej správy v oblasti európskej integrácie v úzkej spolupráci s Úradom pre štátnu službu.

Finančný vplyv je uvedený v doložke finančného, ekonomického, environmentálneho vplyvu a vplyvu na zamestnanosť.
	
	  Materiál prešiel pripomienkovým konaním. 

Uvoľnenie finančnej čiastky z rezervy vlády SR bolo odsúhlasené  ministerstvom financií SR a materiál bol schválený na porade ekonomických ministrov vlády SR.